Marita van der Vyver besoek HS Punt: - Hoërskool Punt
Marita van der Vyver besoek HS Punt:
Wat 'n aangename verrassing toe ek 'n oproep kry dat dié Marita van der Vyver ons skool wil besoek. Haar jongste boek "Al wat ek weet" het groot opslae gemaak en Marita het ook laat val dat 'n rolprent (nes, Dis koue kos, skat en Die wonderlike avonture van Hanna Hanekom) van hierdie boek geskiet gaan word.
Marita het met die gr. 11-leerders oor haar lewe (in fast forward) en haar nuwe boek gesels. Al wat ek weet is 'n kragtoer wat ook as naaswenner in LAPA Uitgewers se jeugroman-kompetisie bekroon is. Marita skryf graag boeke vir die jeug, maar noem ook dat 'n volwasse persoon dit kan geniet, "hetsy hulle oopkop is", sê sy met 'n glimlag.
Ons leerders het aan haar lippe gehang en was in vervoering oor haar warm, borrelende persoonlikheid. Sy het vier tieners grootgemaak en daarom het sy eerstehandse ervaring van hoe om met die jeug te werk. Sy het daarin geslaag om deurentyd die leerders se aandag te hou.